Julita Beraza

Juliana Ignacia Beraza Leibar (Anoeta, Gipuzkoa, 1925eko uztailaren 29a – Mexiko, 2020ko otsailaren 2a) erraketista profesionala izan zen. Munduko txapelduna izatera iritsi zen.24 urtez jokatu zuen Anoetarra, garai guztietako erraketista onenetarikotzat hartua izan da. Horren erakusle publikoak jartzen zizkion goitizenak: La Reina, La Única edota La Venus Rubia.

 Biografia 
Julita, hala deitzen zioten, 1925ean jaio zen Anoetan, Buztina baserrian, Modesto-enea tabernaren ondoan. Txikitan plazara joaten ziren jolastera, eliz atarian aritzen ziren pilotan herriko neska-mutilak. Begirale bat ibiltzen zen handik eta Donostian erraketarekin proba bat egitea proposatu zien. Haren ahizpa Rosario, ahizpetan zaharrena, ere joan zen, Julita eta Marirekin (hiru urte gazteagoa), baina ez zitzaion gustatu. Beste biei bai.

 Erraketista ibilbidea 
Groseko frontoian hasi ziren jokatzen. Handik Madrilera egin zuten jauzia bi ahizpek, 1940ean. Julitak 15 urterekin debutatu zuen, nahiz eta 16 urte izan arte ezin zen. Urte batzuk geroago Milagros, ahizpa gazteena ere joan zen. Han zenbait urte egin zituzten, tarteka beste hiri batzuetako frontoietan ere jokatuz, Bartzelonan eta Palman. 1952an Julita eta Mari Mexikora joan ziren. Itsasontziz hiru hilabeteko bidaia izan zela kontatzen zuten.

Mexikon egunero jokatzen zuten, kinielak ere izaten ziren, hilean pare bat egun bakarrik libratuz, baina oso ondo irabazten zuten. Batez ere Julita nabarmendu zen, munduko txapelduna izatera iritsiz. Partidu askoren ondoren bitxiak eta loreak jasotzen omen zituen. Hiriburuko frontoietan eta Acapulcon jokatu zuen.

 Erraketari agur 
1964an erretiratu zen Julita Beraza, Mexikoko frontoia itxi zenean. Milagros, ahizpa gaztea, orduan Madrilera itzuli zen eta bertan jarraitu zuen jokatzen, Madrilgo frontoia itxi arte.

 Omenaldiak 
 2019an, Mexikoko Euskal Etxean, Aberri Egunaren baitan Juani Arrillaga, Juana Lizarzaburu eta Julita Beraza erraketistak omendu zituen DFko Euskal Etxeak, “Emakume Raketistak” izeneko dokumentalaren aurkezpenarekin. Ainhoa Palomo eta Jon Juanes filmaren egileek aurkeztu zuten dokumentala.

 Heriotza 
Mexikon hil zen Julita Beraza 2020 otsailaren 2an.

 Erreferentziak 

 Kanpo estekak 
 Apostando por ellas. Historia de las raquetistas

 Erraketistak lehen eta orain. Dokumentala

 Emakume erraketistak. Erakusketa
 Erraketistak, aitzindariak pilotaren munduan

Kategoria:Anoetarrak
Kategoria:Erraketistak
Kategoria:Gipuzkoako pilotariak